Idwal Jones (1910-1985)

Roedd Idwal Jones (1 Awst 1910 – 31 Mai 1985) yn bregethwr, dramodydd, awdur a darlledwr Cymraeg. Fe'i ganwyd yn Nhalysarn, Arfon Gwynedd. Mae'n enwog yn bennaf am ei bregethu nodweddiadol, a'i ddramâu radio a nofelau yng nghyfres "SOS Galw Gari Tryfan".

Cefndir
Roedd yn fab i Dafydd a Mary Jones, Brynteg, Cavour Street, Talysarn. Addysgwyd yn ysgol gynradd Talysarn, y County ym Mhenygroes a Choleg yr Annibynwyr Bala Bangor.

Pregethu
Bu'n gweinidogaethu'r eglwysi canlynol - Capel yr Annibynwyr Llanrhaeadr ym Mochnant 1933-1936; Saron (A) Rhydyfro 1936-1944; Tywyn Meirionydd 1944-1948; Tabernacl Pencader 1948-1953 a'r Tabernacl Llanrwst a Nant y Rhiw, Dyffryn Conwy  1953 tan iddo ymddeol yn 65 oed yn 1975.

Penderfynodd mai pregethwr oedd eisiau bod yn ifanc iawn. Cychwynodd bregethu yn bymtheg oed. Pregethodd ei bregeth gyntaf yng nghapel bach Drws y Coed ym mhen pella Dyffryn Nantlle. Yn ystod ei yrfa daeth yn adnabyddus fel un o brgethwyr mawr cyfarfodydd pregethu ei enwad.

Llenor a darlledwr
Hefyd, roedd ganddo y ddawn o ysgrifennu dramau. Y mwya adnabyddus oedd y ddrama radio i blant, sef  "SOS Galw Gari Tryfan". Daeth y ddrama yn ffefryn gan blant Cymru am ddau degawd.
Cyfrannodd yn ddi-dor am flynyddoedd i'r rhaglen BBC Cymru.
Roedd ganddo ddiddordeb ym myd argraffu a cychwynnodd gwmni cyhoeddi Gwasg yr Arad, Pencader a Llanrwst.

Ym 1951 pregethodd ar BBC Welsh Home Service (cyn bodolaeth Radio Cymru). Bu cynnwrf drwy Gymru a bu siarad am y bregeth hon am flynyddoedd. Y testun oedd  Tomos Didymus,  ac adnabyddir hi fel pregeth Twm Bach.

Categori:Dramodwyr Cymraeg
Categori:Genedigaethau 1910
Categori:Llenorion yr 20fed ganrif o Gymru
Categori:Marwolaethau 1985
Categori:Pobl o Arfon
Categori:Pregethwyr o Gymru